Onderneming in die Kollig: Maid in heaven - Wêreldwyd
Wêreldwyd se Wêreldgids het 'n suksesvolle netwerk geskep om Suid-Afrikaners in die buiteland met mekaar in aanraking te bring sodat jy Suid-Afrikaanse ondernemings in jou omgewing kan ondersteun. Wêreldwyd kies elke week een onderneming uit die Wêreldgids om in die Kollig te verskyn. Vandeesweek se onderneming in die kollig is Maid in heaven.
Maid in heaven bied skoonmaakdienste en spesialiseer in oonde, braais en mikrogolfoonde.
Die Maid in heaven-produkreeks word aan die Hibiskuskus met die hand vervaardig van slegs die beste natuurlike produkte. Al ons produkte word slegs met sterk, suiwer, essensiële olies gegeur. Dit bevat geen chemikalieë, sintetiese middels of kunsmatige geure nie, net basiese bestanddele van uitstekende gehalte soos koeksoda, Spaanse seep en klapperolie.
Hierdie gebruiksgereed produkte lyk, ruik en voel dalk nie soos die supermark s'n nie, maar dit is baie beter vir die omgewing en vir ons gesondheid.
Met my webtuiste wil ek idees deel en verbruikers opvoed oor hoe om nare chemikalieë uit die huis te verwyder en staatmakertoestelle in die kombuis wat dikwels vergete bly, skoon te hou.
Moet jou oond diep skoongemaak word? Ons gebruik essensiële sitrusolie om vullis en vet uit oonde te verwyder. Ons skroef die agterplaat en waaier af en haal die draadrakke, syrakke en syplate uit sodat ons elke oond aan die binnekant heeltemal skoon kan kry. Ons week al dié dele en skrop dit totdat dit silwerskoon is.
Terwyl bogenoemde dele week, smeer ons 'n pasta in die oond en begin skrop. Ons haal die oonddeur af, indien moontlik, en verwyder alle vullis uit die deur. Dan skrop ons die rakke en sit die oond weer aanmekaar. Jou oond sal beslis skitterskoon wees!